|  |
| --- |
| **Amserau a Thymhorau** |
|  |
| **Rhan 2 – Y Garawys, Yr Wythnos Fawr a’r Pasg** |
| **Adran 6** |
| **Atodiad** |
|  |
| Sul y Fam (Y Pedwerydd Sul yn y Garawys) |
| ***Bendithio Cacen Simnel*** |
| *Cacen ffrwythau ysgafn yw’r Gacen Simnel, yn cynnwys sbeisys a haenau o farsipán. Bydd, gan amlaf, un ar ddeg o beli marsipán ar dop y gacen, a dywedir bod y rheini’n cynrychioli’r un apostol ar ddeg (heb Jwdas). Cysylltir y gacen hon yn fwyaf arbennig â Sul y Fam. Dydy ystyr ‘simnel’ ddim yn glir ond efallai mai ‘manflawd’ a olygir. Gellir gweddïo’r weddi hon ar ddiwedd prif ddathliad y dydd neu pan fyddir yn ymgynnull ar gyfer cwpanaid neu luniaeth.* |
| Yr ydym yn dy fendithio di, O Dad, Arglwydd nef a daear,  am yr holl roddion a gyflwynaist inni yn ddi-dâl,  ac am yr holl bobl a ddangosodd inni dy ofal cariadus di.  Boed i bawb sy’n derbyn y Gacen Simnel hon (y Cacenni Simnel hyn)  ymdeimlo â helaethder dy ddaioni  ac arogli persawr dy gariad,  a boed iddynt ddeall pa mor fawr yw ein diolch am bopeth a gawsom ganddynt.  Gofynnwn hyn drwy Iesu Grist ein Harglwydd. **Amen.** |
| Sul y Blodau  Ymweld â’r Beddau ar Sul y Blodau |
| *Bu ffurfiau gwahanol i Orymdaith Sul y Blodau ar hyd y canrifoedd oherwydd byddai gan bob gwlad, lle cedwid yr arfer, ei ffurf ei hun. Yn yr Oesoedd Canol byddai’r Orymdaith yn aros wrth ddrws yr Eglwys, a thra canai’r clerigwyr emynau ac antiffonau byddai’r gynulleidfa yn mynd ymhlith y beddau, a theuluoedd yn penlinio wrth feddau eu perthnasau. Byddai’r clerigwr oedd yn gweinyddu yn ysgeintio dŵr bendigaid dros y fynwent, ac yna ailffurfiai’r Orymdaith a mynd i mewn i’r eglwys. Yn Ffrainc a’r Deyrnas Unedig mae’r traddodiad o ymweld â mynwentydd ac addurno beddau ar Sul y Blodau yn parhau, ac fe’i cyfrifir yn baratoad ar gyfer y* *Pasg. Yn aml caiff beddau eu glanhau, eu chwynnu a’u haddurno â blodau a thorchau: rhosmari, ruw, saffrwm, cennin Pedr a briallu. Mae’r arferiad yn arwydd grymus o’n crediniaeth yn atgyfodiad y meirw. Mae’n draddodiad mewn rhai gwledydd i fendithio, nid yn unig ganghennau o’r palmwydd, ond blodau amrywiol y tymor ac, am hynny, rhoddwyd yr enw ‘Sul y Blodau’ ar y Sul penodol hwn mewn sawl gwlad : ‘Flowering Sunday’ a ‘Blossom Sunday’ yn Lloegr, ‘Blumensonntag’ yn yr Almaen, ‘Pâsques Fleuris’ yn Ffrainc, ‘Pascua Florida’ yn Sbaen, ‘Virágvasárnap’ yn Hwngari, ‘Cvetna’ ymhlith y bobloedd Slafig, ‘Zaghkasart’ yn Armenia a ‘Sul y Blodau’ yng Nghymru. Yn aml, gwisgir dillad newydd ar y Sul hwn.* |
| ***Bendithio’r Blodau*** |
| *Os yw’r Bendithio yn cael ei gynnwys mewn gweinyddiad o’r Cymun Bendigaid gall ddigwydd wedi Gweddi’r Ôl-Gymun a chyn y Fendith a’r Gollwng.* |
| *Gellir gweddïo gweddïau Sul y Blodau yn y fynwent wedi’r gwasanaeth neu cyn i’r bobl ymgasglu i addurno’r beddau â blodau.* |
| ***Y Rhagarweiniad*** |
| Yr ydym wedi ymgynnull yn y lle hwn i ddechrau ar daith y meddwl tuag at ddigwyddiadau dwys yr Wythnos Fawr a dathliad ein Hiachawdwriaeth. Cyn hir fe awn i’n cartrefi a bydd nifer ohonom yn mynd at feddau ein hanwyliaid i gael cysur a bodlonrwydd calon, ac i baratoi am ogoniant y Pasg. Felly, gofynnwn i Dduw fendithio’r blodau a ddefnyddiwn i addurno eu beddau, fel y gwneir ein calonnau’n ddiddan gan lawenydd atgyfodiad Crist oddi wrth y meirw, a chan y sicrwydd o fywyd tragwyddol. |
| ***Y Weddi*** |
| *Naill ai:* |
| Dad cariadus,  ar y dydd hwn pan gyfarchwyd Crist dy Fab yn Feseia  gan dyrfa oedd yn chwifio canghennau o’r palmwydd  ac yn canu ‘Hosanna,’  gofynnwn iti fendithio pawb  a fydd yn defnyddio’r blodau hyn  i addurno beddau eu hanwyliaid ymadawedig.  Boed i’w calonnau gael cysur gan bresenoldeb dy Ysbryd,  a’u ffydd ei gryfhau gan y gobaith a ddyry atgyfodiad Crist oddi wrth y meirw,  oherwydd y mae’n fyw ac yn teyrnasu gyda thi a’r Ysryd Glân, yn un Duw am byth bythoedd. **Amen**. |
| *Neu:*  Arglwydd y tymhorau,  yr wyt yn dwyn bywyd newydd o’r ddaear,  gan wneud i hadau egino o blanhigion a fu farw y llynedd;  bendithia’r blodau a ddygwn i feddau’r rhai yr oeddem yn eu caru,  fel y byddont inni yn arwydd o’r bywyd newydd, tragwyddol yr wyt yn ei roi i ni  drwy Iesu Grist ein Harglwydd. **Amen.** |
| ***Gweddïau i’w harfer ar lan y Bedd.*** |
| *Cynigir y gweddïau hyn i bobl sy’n dymuno gweddïo wrth y bedd ar Sul y Blodau.* |
| Dad cariadus,  yr ydym yn llawenhau yn y gwanwyn hwn o’th gariad  pan ddarostyngodd Iesu, yr Arglwydd, ei hun yn ufudd hyd angau,  ie, angau ar groes.  Am iddo ef gael ei osod mewn bedd, sancteiddiwyd beddau pawb a gredodd ynot ti.  Mae ein calonnau’n loyw gan y gobaith o fywyd tragwyddol  a roes i ni yn ei atgyfodiad oddi wrth y meirw.  Wrth inni ddod â blodau lliwgar (a dail palmwydd)  i feddau’r anwyliaid a ymadawodd â ni,  boed i’n ffydd flodeuo  a’n calonnau dyfu yn dy gariad  fel y deuom yn y diwedd i ogoniant y nef,  y Jerwsalem newydd a thragwyddol  lle nad oed na gofid na griddfan  ond bywyd am byth. **Amen.** |
| Arglwydd Iesu,  ynot ti mae gwir a diogel obaith o’r atgyfodiad i’r bywyd tragwyddol;  diolchwn i ti am bawb a aeth o’n blaen, a heuodd ynom hadau’r ffydd.  Boed i’r ffydd honno flodeuo ynom fel y cyfrannwn dy ogoniant yn ein hoes ni,  a dod yn y diwedd i ganfod prydferthwch tragwyddol, bywyd a llawenydd dy deyrnas nefol,  lle yr wyt ti’n teyrnasu gyda’r Tad a’r Ysbryd Glân, yn un Duw, yn awr ac am byth.  **Amen**. |
| *Ceir, hefyd, weddïau addas yng Ngwasanaethau Angladd Eraill yr Eglwys yng Nghymru.* |
|  |
| Dydd Gwener y Groglith |
| ***Gorsafoedd y Groes*** |
| *Mae’n draddodiad fod defosiynau Dydd Gwener y Groglith yn cynnwys Gorsafoedd y Groes. Gellir cael manylion yn Adran 2 – Y Garawys.* |
| ***Gweddi i Fendithio Bynnen y Groglith*** |
| *Un o’r traddodiau niferus sy’n perthyn i’r Garawys a Dydd Gwener y Groglith yw bynnen y Groglith. Isod, ceir gweddi i’w harfer pan ddosberthir byniau yn yr eglwys – a digwydd hynny’n aml mewn gwasanaethau lle mae plant.* |
| O Dduw ein Tad,  ar y dydd hwn o ympryd a gweddi  pan safwn yn ymyl croes Iesu  a theimlo ei gariad achubol,  boed i bawb sy’n derbyn y byniau hyn, a nodwyd â’r groes,  gael eu cynnal yn eu brwydr yn erbyn drygioni  a’u cyfnerthu i fod yn dystion ffyddlon;  trwy Iesu Grist yr Arglwydd. **Amen.** |
| Bendithio’r Ardd Basg |
| *Gellir arfer y canlynol ar ddechrau’r Cymun Bendigaid ar Sul y Pasg.* |
| ***Y Rhagarweiniad*** |
| Ar y dydd cyntaf o’r wythnos, yn fore, tra oedd hi eto’n dywyll, dyma Mair Magdalen yn dod at y bedd. Yn nhywyllwch y bore cynnar, ac yn llawn gwae a thristwch calon, methodd ag adnabod Iesu; meddyliodd mai’r garddwr ydoedd nes iddo alw ei henw. Bryd hynny trodd ei dagrau’n llawenydd gorfoleddus. |
| Diolchwn i Dduw am yr Ardd Basg hon, a luniwyd mewn cariad fel y byddai i galonnau pawb a welai ei thlysni gael eu llanw â gorfoledd atgyfodiad Iesu oddi wrth y meirw a’u sicrhau ei fod ef yn fyw am byth, gan gyflawni ei addewidion a dyrchafu ein calonnau a’n bywydau ni i Dduw. |
| ***Gweddi*** |
| Bendigedig ydwyt ti Arglwydd, Duw’r Greadigaeth gyfan,  yng ngardd y Bedd gwag  cyfarfu dy Fab Atgyfodedig â Mair Magdalen,  esmwythawyd ei thrallod gan rym cariad  a throwyd ei thristwch yn llawenydd wrth weld ei Harglwydd, yn fyw am byth bythoedd.  Bendithia ni a phawb sy’n aros wrth yr Ardd Basg hon,  boed i oleuni a bywyd ddisodli tywyllwch ein bywydau,  a gogoniant a llawenydd y Pasg feddiannu ein calonnau, fel y canom  Alelwia!  Gofynnwn hyn drwy Grist ein Harglwydd. **Amen.** |
| Bendithio’r Wyau Pasg |
| *Mae’r wy yn symbol byd-eang o fywyd newydd. Oddi mewn i’r traddodiad Cristionogol rhoddir a derbynir wyau yn symbolau o atgyfodiad Crist. Efallai bod cysylltiad yr wy â’r Pasg wedi gwreiddio am fod y Pasg yn nodi terfyn ympryd y Garawys, pryd na chaniateid bwyta wyau. Mae Wyau’r Pasg yn elfen arbennig o boblogaidd yn y traddodiad Uniongred, lle berwir a lliwir y wyau’n goch (yn arwydd o waed Crist) a’u dwyn i Wylnos y Pasg i’w bendithio gan yr offeiriad. Fe’u hoffrymir fel datganiad o atgyfodiad Crist, ac felly maent yn arwyddion lliwgar o’r bywyd newydd a enillodd Crist inni wrth iddo ddryllio rhwymau angau a chyfodi o’r bedd.* |
| Arglwydd Dduw,  mae symbolau ac arwyddion y bywyd newydd yng Nghrist  yn llanw’r byd i gyd:  bendithia ni wrth inni ddosbarthu’r wyau hyn:  arwyddion ydynt o fywyd a gobaith,  atgof-bethau syml o Lawenydd y Pasg.  Boed i bawb sy’n eu derbyn  gael eu llanw â llawenydd atgyfodiad dy Fab Iesu Grist ein Harglwydd,  sy’n fyw am byth bythoedd. **Amen.** |
| Bendithio Bwyd Pasg |
| *Canlyniad i ympryd y Garawys ac, yn enwedig i’r ympryd a gysylltid â’r Tridiau Sanctaidd ( Y Triduum) yw’r traddodiad o fendithio bwyd Pasg. Bwyteir pryd cyntaf y Pasg wedi Gwylnos y Pasg neu wedi Cymun Bendigaid cyntaf Sul y Pasg, ac mae’r arferiad yn arbennig o addas mewn eglwysi lle ceir y bobl yn bwyta Brecwast neu Ginio Pasg gyda’i gilydd.* |
| ***Y Darlleniad***  *Eseia 55: 1-11* |
| Dduw’r gogoniant, Arglwydd Bywyd,  dyrchafwn ein llygaid atat ti  wrth inni ddathlu buddugoliaeth Crist ar bechod a marwolaeth.  Bendithia ni, a’r bwyd hwn, ein Pryd Pasg cyntaf.  Boed i ni, a ddaeth ynghyd wrth fwrdd yr Arglwydd,  gael ein llanw am byth â gorfoledd ei atgyfodiad  a dod yn y diwedd i wledd y nefoedd.  Caniatâ hyn drwy Grist ein Hargwlydd. **Amen.** |